Politiet i Namsos: Vi har konkrete spor vi jobber etter
- Vi arbeider med konkrete spor som har kommet frem i løpet av etterforskningen, men jeg ønsker ikke å kommentere noe mer rundt dette nå, sier lensmann Stein Erik Granli i Namsos på en pressekonferanse torsdag formiddag. Det var 36 år gamle Maggy Andersen som ble funnet med alvorlige stikkskader i brystet på Namsos bo- og servicesenter like før klokken 10 onsdag. I natt døde 36-åringen av skadene. - Avdøde er sendt til obduksjon, sier Granli.36-åringen er opprinnelig fra Namsos, og skal etter det VG Nett kjenner til ha familie bosatt i den nordtrønderske byen. - Per nå så ønsker vi ikke å si så mye om historikken hennes, sier Granli til VG Nett. På pressekonferansen forsøkte lensmannen å berolige innbyggerne i forhold til at det går en mulig drapsmann eller drapskvinne løs i den nordtrønderske byen. - Folk i Namsos kan føle seg trygge, sier Granli. Fire etterforskere fra Kripos ankom Namsos torsdag morgen for å bistå det lokale politiet i drapsetterforskningen. Politiet har beslaglagt en kniv som de mener er drapsvåpenet.Namsos bo- og servicesenter består av 72 omsorgsboliger, og huser personer med spesielle behov. I delen der knivstikkingen skjedde bor det 22 personer. Bo- og servicesenteret er i utgangspunktet åpent for alle på dagtid. Det er ingen som kontrollerer hvem som kommer og går i løpet av dagen. Det er heller ikke videoovervåkning av inngangspartiet. - På kveldstid låses senteret, og det holdes låst i løpet av natten. På dagtid er det personell der som følger opp beboernes behov, sier Helse- og omsorgssjef Morten Sommer i Namsos kommune. Politiet hadde natt til torsdag plassert ut to politivakter for å passe på åstedet. Ingen av beboerne som bodde i delen der knivstikkingen fant sted har fått flytte tilbake til boligene sine. - Hoveddelen av beboerne har bodd hjemme hos pårørende, mens resten har blitt innlosjert på et hotell. Vårt hovedfokus det siste døgnet har vært å ta godt vare på de beboerne som var nærmest til det som skjedde, sier Sommer.
Foreløpig er ingen pågrepet for drapet på Maggy Andersen (36) på Namsos bo- og servicesenter. Men politiet har funnet tekniske spor som anses som interessante.